text: Syddansk Universitet nedlægger 160 stillinger
  06 april 2016 kl. 12.12
  Universitet skal spare 149 millioner kroner fra 2019
  
  Syddansk Universitets campusser i Kolding, Esbjerg og Sønderborg rammes af afskedigelser ligesom universitetes øvrige afdelinger i Slagelse og København. De fleste stillinger nedlægges i Odense, hvor to trediedele af de 160 stillinger fjernes.
  Årsagen er at regeringen gennemfører besparelser på otte procent på alle uddannelsesinstitutioner fra 2016 - 2019.
  En del af nedskæringerne kan ske ved naturlig afgang og frivillig fratrædelse, ligesom ikke alle ledige stillinger vil blive genbesat, men fyringer kan ikke undgås. Det oplyser rektor Henrik Dam i en pressemeddelelse og tilføjer, at det er ulykkeligt at universitetet er nødsaget til at sige farvel til dygtige medarbejdere.
  Også enkelte forskningsområder og uddannelser vil blive nedlagt i de kommende år, ligesom der vil blive tale om sammenlægninger og nedskæringer af andre. Hvem det bliver, meddeles i slutningen af april.
  - Vi ønsker ikke at køre med grønthøsteren og skære lidt alle steder. I stedet vil vi vælge nogle forskningsområder og uddannelser fra, siger rektor Henrik Dam.
  SDU vil også udskyde planlagte ombygninger og optimere bygninsdrift mm. for i alt 58 mio. kr.
  